**Tiesību akta sākotnējās ietekmes novērtējuma ziņojums par**

**likumprojektu „Grozījumi Nolietotu transportlīdzekļu apsaimniekošanas likumā” (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pamatojoties uz 2014.gada 8.jūlija Ministru kabineta sēdes protokola lēmumu izraksta Nr.38 (TA-1184, 14.§) - sagatavot un noteiktā kārtībā iesniegt izskatīšanai Ministru kabinetā likumprojektu „Grozījumi Nolietotu transportlīdzekļu apsaimniekošanas likumā”, ar kuru izslēdz normu par pieteikuma iesniegšanu C kategorijas piesārņojošu darbību veikšanai un Valsts vides dienesta (turpmāk – VVD) sniegtajiem priekšlikumiem ir precizēts Nolietotu transportlīdzekļu apsaimniekošanas likums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nolietotu transportlīdzekļu apsaimniekošanas likums (turpmāk – likums) nosaka, ka apstrādes uzņēmumam, kurš nodarbojas ar nolietotu transportlīdzekļu apstrādi, ir jāsaņem atļauja vai jāiesniedz pieteikums C kategorijas piesārņojošu darbību veikšanai likumā „Par piesārņojumu” noteiktā kārtībā. Likums „Par piesārņojumu” un Ministru kabineta 2010.gada 30.novembra noteikumi Nr.1082 „Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai” nosaka, ka nolietotu transportlīdzekļu apstrādes uzņēmumam ir jāsaņem A vai B kategorijas piesārņojošās darbības atļauja, respektīvi, apstrādes uzņēmumam nav paredzēts iesniegt pieteikumu C kategorijas piesārņojošu darbību veikšanai. Ar šiem grozījumiem no likuma tiek izslēgta norma par pieteikuma iesniegšanu C kategorijas piesārņojošu darbību veikšanai nolietotu transportlīdzekļu apstrādes uzņēmumiem, tādējādi novēršot savstarpējās pretrunas starp likumu „Par piesārņojumu” un Nolietotu transportlīdzekļu apsaimniekošanas likumu. Likuma „Par pašvaldībām” 15.pants 2.punkts nosaka pašvaldību autonomās funkcijas. Pašvaldības ir atbildīgas gādāt par savas administratīvās teritorijas labiekārtošanu un sanitāro tīrību, tai skaitā, ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana. Ar likuma grozījumiem tiek noteikts, ka pašvaldība publiskajai lietošanai paredzētajās teritorijās ārpus ceļa novietotus transportlīdzekļus pārvieto piespiedu kārtā, novietojot to speciālā stāvvietā, ja tas Ministru kabineta noteiktajā kārtībā atzīstams par atmestu nolietotu transportlīdzekli. Ar likuma grozījumiem tiek noteikts, ka atmestu nolietotu transportlīdzekļi pašvaldībai ir jāpārvieto uz speciālu stāvvietu. Pašvaldība, atbilstoši spēkā esošajiem normatīvajiem aktiem, pēc ziņojuma saņemšanas par ilgstoši stāvošu transportlīdzekli un brīdinājuma uzlīmes piestiprināšanas, ja 30 diennakšu laikā nav pieteicies transportlīdzekļa īpašnieks, atzīst transportlīdzekli par atmestu nolietotu transportlīdzekli. Ja nolietotais atmestais transportlīdzeklis atrodas pašvaldībai piederošās publiskajai lietošanai paredzētajās teritorijās, pašvaldība organizē atmesta nolietota transportlīdzekļa pārvietošanu uz specializēto stāvvietu normatīvajos aktos noteiktā kārtībā. Ja 30 diennakšu laikā nepiesakās transportlīdzekļa īpašnieks, pašvaldība nodot atmesto nolietoto transportlīdzekļi apstrādes uzņēmumam. Lai mazinātu pašvaldības administratīvo slogu un izdevumus, pašvaldība nolietota atmesta transportlīdzekļa transportēšanas un to nodošanas apstrādes uzņēmumam pienākumus var nodot izpildei atkritumu apsaimniekotājam vai apstrādes uzņēmumam, noslēdzot savstarpēju līgumu. Par privātās teritorijās esošiem atmestiem nolietotiem transportlīdzekļiem un to apsaimniekošanu atbild nekustamā īpašuma īpašnieks vai tiesiskais valdītājs.Ministru kabineta 2005.gada 4.oktobra noteikumi Nr.748 „Noteikumi par nolietotu transportlīdzekļu atzīšanu par atmestiem un kārtību, kādā atmestus nolietotus transportlīdzekļus nodod apstrādes uzņēmumam” nosaka, ka, ja transportlīdzeklis nav pilnā komplektācijā, ir norakstīts, dedzis, cietis avārijā, izdemolēts vai tam nav veikta valsts tehniskā apskate, 30 diennaktis pēc brīdinājuma uzlīmes piestiprināšanas to atzīst par atmestu; VVD amatpersona nodod transportlīdzekli apstrādes uzņēmumam. Vides aizsardzību regulējošajos normatīvajos aktos VVD nav noteikta atkritumu savākšanas funkcija, bet gan vides aizsardzības un dabas resursu izmantošanas valsts kontroles funkcija. Savukārt Atkritumu apsaimniekošanas likuma 8.panta pirmā daļas pirmais punkts nosaka pašvaldības autonomās funkcijas attiecībā uz atkritumu apsaimniekošanas sistēmas izveidi un organizēšanu atbilstoši spēkā esošajiem normatīvajiem aktiem atkritumu apsaimniekošanas jomā. Atbilstoši iepriekš minētajam, projektā tiek noteikts, ka atbildību par ārpus ceļa novietotu atmestu nolietotu transportlīdzekļu, kuri atrodas uz pašvaldībai piederošas publiskajai lietošanai paredzētas teritorijas, pārvietošanu uz speciālo stāvvietu būs pašvaldības kompetence. Plānots, ka iepriekš minētā likuma norma spēkā stāsies 2016.gada 1.janvārī. Precizēta informācija par to, ka transportlīdzekļa apstrādes vai pārstrādes uzņēmumam pārskats par iepriekšējo kalendāro gadu ir jāiesniedz VSIA „Latvijas Vides, ģeoloģijas un meteoroloģijas centram” (turpmāk – LVĢMC). Ar šo precizējumu VVD tiek samazināts administratīvais slogs, jo līdz šim minētais pārskats jāiesniedz VVD un VVD to pārsūta LVĢMC tālāku pārskatu un ziņojumu sagatavošanai. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM)Valsts vides dienests (turpmāk – VVD) |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolietotu transportlīdzekļu apstrādes uzņēmumi, Atkritumu apsaimniekotāji, pašvaldības, VVD un LVĢMC |
| 2. | Tiesiskā regulējuma ietekme uz tautsaimniecību un administratīvo slogu | Šobrīd likuma 13.panta pirmā daļa paredz, ka nolietotu transportlīdzekļu apstrādes uzņēmumam pārskatu par iepriekšējo kalendāro gadu ir jāiesniedz katru gadu līdz 1.martam attiecīgajai VVD reģionālajai vides pārvaldei vai komersantam, kuram uzdevumu šos pārskatus pieņemt ir deleģējusi Vides aizsardzības un reģionālās attīstības ministrija, tas ir, LVĢMC, slēdzot deleģējuma līgumu Valsts pārvaldes iekārtas likumā noteiktajā kārtībā. Ja pārstrādes uzņēmums ikgadējo pārskatu iesniedz attiecīgajai VVD reģionālajai pārvaldei, tad VVD pilda datu (pārskata) nodošanas starpnieka funkciju, kas no administratīvā sloga viedokļa ir nelietderīga darbība, jo visi iesniegtie pārskatiem gala rezultātā ir jānonāk LVĢMC Latvijas gada pārskatu sagatavošanai un Eiropas Komisijai nosūtāmo ikgadējo ziņojumu sagatavošanai. Līdz ar to precizējot ikgadējo pārskatu iesniegšanas institūciju, tika samazināts VVD administratīvais slogs, savukārt LVĢMC administratīvais slogs paliks nemainīgs.Pēc VVD sniegtās informācijas atmestu nolietotu transportlīdzekļu pārvietošanas nepieciešamība uz specializētu autostāvvietu ir aktuāla tikai Rīgas pilsētas pašvaldībai, jo nav saņemtas sūdzības, vai kādā citā veidā konstatēti atmesti nolietotie transportlīdzekļi Latvijas lielākajās vai citās pašvaldībās. Vienlaikus VVD informēja, ka brīdinājuma uzlīmi par nolietota transportlīdzekļa atzīšanu par atmestu piestiprinātas: 2013.gadā – 3 transportlīdzekļiem, 2014.gadā – 10 transportlīdzekļiem. Jāpiebilst, ka 2013.gadā pēc VVD brīdinājuma uzlīmes piestiprināšanas divas automašīnas apsaimniekoja tās likumiskie īpašnieki, bet 2014.gadā – piecas automašīnas. Pamatojoties uz iepriekš minēto, pašvaldībām tiek palielināts administratīvais slogs un tiek noteikts papildus slogs pašvaldību budžetam. Papildus finansiālais slogs valsts budžetam netiks radīts. Pašvaldības šo funkciju veiks savu budžetu ietvaros, vienlaikus pašvaldība var atgūt izdotos līdzekļus no Vides aizsardzības speciālā budžeta līdzekļiem, ko veido ieņēmumi no DRN iemaksām. |
| 3. | Administratīvo izmaksu monetārs novērtējums | Finanšu līdzekļu nodrošinājums, lai pārvietotu atmestu nolietotu transportlīdzekli specializēto stāvvietu, ir diferencēts, atkarībā no teritorijas, kurā tas atrodas. Lielajās pašvaldībās (vairāk atmesto transportlīdzekļu un salīdzinoši nelieli pārvietošanas attālumi) izmaksa par viena transportlīdzekļa evakuāciju sastāda no ~25 līdz 30 *euro + PVN* par vienību, bet gadījumos, ja attālums līdz specializētajai autostāvvietai pārsniedz 20 km, piemēram, novadu ciemos, tad izmaksas varētu palielināties līdz 40 *euro + PVN* par vienību un papildus ņemot vērā degvielas izdevumus ~ 0,7 *euro + PVN* par katru kilometru. Papildus vēl būtu iekļaujami iestādes izdevumi, kas saistīti ar transportēšanu un darbaspēku, kuri organizēs atmesta nolietota transportlīdzekļa pārvietošanu, izmaksām. Vienlaikus ministrija norāda, ka pēc atmesta nolietota transportlīdzekļa pārvietošanas un specializēto auto stāvvietu, saskaņā ar principu „piesārņotājs maksā” pašvaldībai ir iespēja vērsties pret transportlīdzekļa īpašnieku un piedzīt no tā visus izdevumus, kas radušies tam piederoša atmesta nolietota transportlīdzekļa pārvietošanu. Ja nav iespējams noteikt nolietota atmesta transportlīdzekļa īpašnieku un piedzīt no tā visus radušos izdevumus, izdevumus sedz pašvaldība, līdzekļus par atmesta nolietotā transportlīdzekļa savākšanu un nodošanu apstrādes uzņēmumam pašvaldība atgūst saskaņā ar dabas resursu nodokļa regulējošajiem normatīvajiem aktiem. |
| 4. | Cita informācija | Nav |

*Anotācijas III. sadaļa – projekts šo jomu neskar*.

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Līdz ar likumprojekta grozījumu pieņemšanu Saeimā, būs nepieciešams veikt grozījumus Ministru kabineta 2005.gada 4.oktobra noteikumi Nr.748 „Noteikumi par nolietotu transportlīdzekļu atzīšanu par atmestiem un kārtību, kādā atmestus nolietotus transportlīdzekļus nodod apstrādes uzņēmumam”, paredzot pārskatīt kārtību, kādā atmestus nolietotus transportlīdzekļus nodod apstrādes uzņēmumam. |
| 2. | Atbildīgā institūcija | VARAM |
| 3. | Cita informācija | Nav. |

*Anotācijas V. sadaļa – projekts šo jomu neskar*.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2015.gada 6.maijā likumprojekts ievietots VARAM mājas lapā sadaļā „Sabiedrības līdzdalība” (<http://www.varam.gov.lv/lat/likumdosana/normativo_aktu_projekti/?doc=12002>) ar norādi, ka ir iespējams iesniegt rakstiskus priekšlikumus un komentārus. |
| 2. | Sabiedrības līdzdalība projekta izstrādē | VARAM 2015.gada 27.martā nosūtīja vēstuli Nr.2.18-1e/2621 Latvijas vides aizsardzības fonda administrācijai, Satiksmes ministrijai, VAS „Ceļu satiksmes drošības direkcija”, VVD, VSIA LVĢMC, Mašīnbūves un metālapstrādes rūpniecības asociācijai, Latvijas Pilnvaroto Autotirgotāju asociācijai un Latvijas Lietotu automobiļu tirgotāju asociācijai ar lūgumu sniegt priekšlikumus par nepieciešamajiem grozījumiem Nolietotu transportlīdzekļu apsaimniekošanas likumā. Likumprojekta izstrādes gaitā tika saņemti tikai VVD priekšlikumi, kuri izvērtēti un iestrādāti likumprojektā. |
| 3. | Sabiedrības līdzdalības rezultāti | Šī sadaļa tiks precizēta pēc sabiedrības viedokļu saņemšanas.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, VVD, LVĢMC, pašvaldības, nolietotu transportlīdzekļu apstrādes uzņēmumi, atkritumu apsaimniekotāji |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumi neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav. |

Vides aizsardzības un reģionālās K. Gerhards

attīstības ministrs

**Vīza:**

Valsts sekretārs G. Puķītis

22.09.2015., 12:30

1410

M. Buša

67026569, madara.busa@varam.gov.lv